《宿南华》
明代·吴旦

满天凉露净微飔，向夜疏帘手自披。明月故人千里共，白云禅室九秋期。

斋钟乍断啼猿续，塔火初燃落雁知。一与远公谈谛义，欲投莲社恋真师。

作者简介：广东南海人，字而待，号兰皋。嘉靖举人。官归州守，治行第一，擢山西按察司佥事。与欧大任、梁有誉、黎民表、李时行结社广州南园，称南园后五子，以追踪明初孙蕡等南园五子之风。有《兰皋集》。